ส่วนที่ 1

ข้อมูลสรุป (Executive Summary)

บริษัท เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) (“บริษัท”)
ประกอบธุรกิจพัฒนาอสังหาริมทรัพย์เพื่อขาย มีตราสินค้าเป็น []
โดยโครงการที่พัฒนาทั้งหมดจะเป็นโครงการที่ตั้งอยู่ในเขตกรุงเทพมหานครและปริมณฑล ภายใต้ชื่อ
“บ้านกลางกรุง” “บ้านกลางเมือง” และ “The City”
ซึ่งส่วนใหญ่จะเป็นโครงการจากการซื้อที่ดินใหม่ อันประกอบด้วย ทาวน์เฮ้าส์ บ้านเดี่ยว
และคอนโดมิเนียม

เดิมบริษัทประกอบธุรกิจเป็นผู้ผลิตและจำหน่ายผลิตภัณฑ์คอนกรีตสำเร็จรูป
โดยได้รับอนุมัติให้เป็นบริษัทจดทะเบียนในตลาดหลักทรัพย์แห่งประเทศไทยตั้งแต่ปี 2535 และในวันที่
16 สิงหาคม 2544 บริษัทได้ทำการโอนใบอนุญาตประกอบกิจการโรงงาน การโอนขายทรัพย์สิน,
อุปกรณ์ เครื่องมือ เครื่องจักร
ในส่วนของธุรกิจผลิตภัณฑ์คอนกรีตสำเร็จรูปดังกล่าวของบริษัทไปให้แก่ บริษัท พีซีเอ็ม คอนสตรัคชั่น
แมททีเรียล จำกัด (ซึ่งบริษัทถือหุ้นอยู่ในขณะนั้น 99.99%.)
โดยภายหลังจากการโอนดังกล่าวแล้วมีผลทำให้ บริษัท พีซีเอ็ม คอนสตรัคชั่น แมททีเรียล จำกัด
ประกอบธุรกิจเป็นผู้ผลิตและจำหน่ายผลิตภัณฑ์คอนกรีตสำเร็จรูปแทนบริษัท
และธุรกิจพัฒนาอสังหาริมทรัพย์กลายเป็นธุรกิจหลักของบริษัท
นอกจากนี้ยังขยายการลงทุนในบริษัทย่อยอีกหลายแห่งทั้งในธุรกิจเดียวกัน
ธุรกิจรับเหมาก่อสร้างและธุรกิจผลิตและจำหน่ายวัสดุก่อสร้าง
อย่างไรก็ตามรายได้ส่วนใหญ่ของบริษัทยังคงมาจากธุรกิจพัฒนาอสังหาริมทรัพย์

ในเดือนสิงหาคม 2548 บริษัทได้ดำเนินการปรับโครงสร้างการประกอบธุรกิจ
และโครงสร้างการถือหุ้นในบริษัทที่เกี่ยวข้อง เพื่อให้ลักษณะการประกอบธุรกิจชัดเจน
โดยได้ซื้อหุ้นของบริษัท ทริลเลี่ยน ดีเวลลอปเม้นท์ จำกัด ซึ่งประกอบธุรกิจพัฒนาอสังหาริมทรัพย์
จำนวน 6,000,000 หุ้น จากบริษัท พรีบิลท์ จำกัด (มหาชน)
จึงทำให้มีสัดส่วนการถือหุ้นเพิ่มขึ้นจากร้อยละ 40.00 เป็นร้อยละ 99.99 นอกจากนั้น บริษัท
และบริษัท เอเชี่ยน พร็อพเพอร์ตี้ จำกัด ได้ลดสัดส่วนการถือหุ้นในบริษัท พรีบิลท์ จำกัด (มหาชน)
โดยขายหุ้นจำนวน 32,000,000 หุ้น ให้แก่ SOMERS (U.K.) LTD. และนายวิโรจน์ เจริญตรา
ซึ่งเป็นกรรมการและผู้บริหารของบริษัท พรีบิลท์ จำกัด (มหาชน) ซึ่งทำให้สัดส่วนการถือหุ้นก่อน
IPO ลดลงเป็นร้อยละ 43.82 ของทุนจดทะเบียนชำระแล้ว และในเดือนพฤศจิกายน 2548
ได้นำหุ้นจำนวน 19,000,000 หุ้น มาเสนอขายพร้อมกับหุ้นสามัญเพิ่มทุน ของบริษัท พรีบิลท์ จำกัด
(มหาชน) โดยเสนอขายแก่ประชาชน (IPO) ซึ่งทำให้สัดส่วนการถือหุ้นภายหลัง IPO
ลดลงเป็นร้อยละ 24.02

การดำเนินงานของบริษัทเป็นไปด้วยความระมัดระวัง
ทั้งในการกำหนดกลยุทธ์ในการบริหารและการพัฒนาระบบปฏิบัติงานเพื่อรองรับการขยายตัวและการแข่งขันในระยะยาว
โดยในปีที่ผ่านมา บริษัทได้รับรางวัลถึง 2 รางวัล ได้แก่ Great Improvement Corporate
Governance Report จาก ตลาดหลักทรัพย์แห่งประเทศไทย และ Asia’s Best Managed
Companies ในประเทศไทยสำหรับประเภทขนาดกิจการขนาดเล็ก จากนิตยสาร Asia Money
ซึ่งเป็นนิตยสารเศรษฐกิจการเงินชั้นนำของโลก และอีก 1 รางวัล สำหรับ Best CEO
จากนิตยสาร Institutional Investors ซึ่งเป็นนิตยสารการเงินที่มีชื่อเสียงของโลก

ในปี 2548 บริษัทเปิดตัวโครงการทั้งหมด 7 โครงการ ทั้งบ้านเดี่ยว ทาวน์เฮ้าส์
และคอนโดมิเนียม โดยได้ปรับเปลี่ยนกลยุทธ์การตลาดมาใช้แนวคิดบิ๊กซิตี้
ซึ่งจะเน้นสไตล์แบบบ้านในเมืองใหญ่ๆ เช่น นิวยอร์ก ปารีส บริติส โมนาโค ฯลฯ
ซึ่งได้เปิดขายแล้ว และได้รับการตอบสนองจากลูกค้าเป็นอย่างดี
นอกจากนี้เพื่อสร้างความเชื่อมั่นแก่ลูกค้าเพิ่มขึ้น บริษัทฯ ยังจัดให้มีบริการหลังการขาย
โดยการลงทุนในบริษัทย่อยแห่งหนึ่งเพื่อทำหน้าที่เป็นตัวแทนในการจัดหาผู้เช่า / ผู้ซื้อ
และรับฝากขายอสังหาริมทรัพย์ เพื่ออำนวยความสะดวกที่ครบวงจรสำหรับลูกค้า
แม้ว่าจะมีการแข่งขันที่รุนแรง
ผลการดำเนินงานของบริษัทยังคงขยายตัวอย่างต่อเนื่องโดยมีรายได้จากการขายและให้บริการในปี
2546, 2547 และ 2548 จำนวน 4,757.36 ล้านบาท, 5,740.21 ล้านบาท และ 5,257.60
ล้านบาท ตามลำดับ และผลการดำเนินงานในปี 2546, 2547 และ 2548 มีกำไรสุทธิ จำนวน
1,191.55 ล้านบาท, 1,097.18 ล้านบาท และ 764.86 ล้านบาท ตามลำดับ

นอกจากนี้ สินทรัพย์รวมของบริษัท ณ สิ้นปี 2546, 2547 และ 2548 มีจำนวน 6,620.44
ล้านบาท, 9,246.51 ล้านบาท และ 10,291.46 ล้านบาท ตามลำดับ สำหรับหนี้สินรวม ณ สิ้นปี
2546, 2547 และ 2548 มีจำนวน 3,295.08 ล้านบาท, 4,833.86 ล้านบาท และ 6,296.57
ล้านบาท ตามลำดับ ในขณะที่ส่วนของผู้ถือหุ้นรวมส่วนของผู้ถือหุ้นส่วนน้อย ณ สิ้นปี 2546, 2547
และ 2548 มีจำนวน 3,325.36 ล้านบาท, 4,412.64 ล้านบาท และ 3,994.89 ล้านบาท
ตามลำดับ ซึ่งบริษัทยังคงมีสัดส่วนหนี้สินรวมต่อส่วนของผู้ถือหุ้นในระดับที่เหมาะสม โดย ณ สิ้นปี
2547 อยู่ในระดับ 1.10 เท่า และสูงขึ้น ณ สิ้นปี 2548 โดยอยู่ในระดับ 1.58 เท่า
เนื่องจากการลดลงของมูลค่าเงินลงทุนในบมจ. ควอลิตี้ คอนสตรัคชั่น โปรดัคส์
และหนี้สินที่เพิ่มขึ้นจากการลงทุนในที่ดินเพื่อพัฒนาโครงการใหม่
โดยที่มียอดขายที่รอรับรู้รายได้อีกเป็นจำนวนหนึ่ง
อย่างไรก็ตามบริษัทยังคงมีอัตราส่วนดังกล่าวที่ค่อนข้างต่ำเมื่อเปรียบเทียบกับบริษัทพัฒนาอสังหาริมทรัพย์ที่อยู่ในตลาดหลักทรัพย์
และที่ประชุมสามัญผู้ถือหุ้นประจำปี 2548 ได้มีมติให้จ่ายเงินปันผลสำหรับผลการดำเนินงานของปี
2547 ให้แก่ผู้ถือหุ้นในวันที่ 20 พฤษภาคม 2548 อัตราหุ้นละ 0.20 บาท รวมเป็นเงิน 454.34
ล้านบาท